钦定古今图书集成/明伦汇编/官常典/第292卷 > 赵子昼
## 钦定古今图书集成/明伦汇编/官常典/第292卷 > 赵子昼

按《宋史》本传：“子昼，字叔问，燕王五世孙。少警敏强记，
工书翰，累官宪州通判。宣和初，充详定《九域图志》编
修官，出知泽州，改密州。诏为刑部员外郎，以忧去。建
炎四年，迁吏部员外郎。寻用大宗正士㒟荐，迁尚书
左司员外郎，兼权货务，岁收茶盐香钱六百九万馀
缗。以功进秩一阶，试太常少卿，集《太常因革礼》八十”
篇，为二十七卷。上言“复春分祀高禖礼。”除权礼部侍
郎，迁徽猷待制、枢密都承旨。以公族为侍从，又改官
制。后都承旨用文臣皆自子昼始。衢、严、信、饶之民，生
子多不举，子昼请禁绝之。累求补外，迁徽猷阁直学
士、知秀州。既而奉祠以归，寓于衢。绍兴十二年卒，年
五十四。